Joseph Patrick Lynch

**Joseph Patrick Lynch** (født 16. november 1872 i St. Joseph i Michigan i USA, død 19. august 1954 i Dallas i Texas) var en amerikansk katolsk prelat. Lynch var biskop av bispedømmet Dallas, og var med en embedsperiode på 43 år den lengstsittende biskopen i USAs historie.
## Liv og virke
### Bakgrunn
Joseph Patrick Lynch var den eldste av åtte barn født til John Valentine og Veronica Jane Lynch. Faren John Lynch kom til USA fra Newcastle ved Moynalty i County Meath i Irland i 1866.  Veronica Lynch var født i Montreal i Canada, og immigrerte til USA i 1856. 

I 1887 begynte han på *Saint Francis de Sales Seminary* i Milwaukee i Wisconsin. Han ble uteksaminert fra *St. Charles College* i Ellicott City (Maryland) i 1891. På begynnelsen av 1890-tallet endret Lynch studieretning og begynte å studere juss. Han praktiserte juss i Chicago-området i noen år på midten av 1890-tallet.

Det var biskop Edward Joseph Dunne som oppmuntret Lynch til å gjenoppta studiene for å bli prest. Deretter gikk han inn på *Kenrick–Glennon Seminary* i St. Louis i Missouri.

### Prest
Den 9. juni 1900 ble Lynch presteviet. Han begynte sin geistlige karriere som kapellan ved katedralen *Santuario de Guadalupe* i Dallas i Texas. I 1902 ble han kapellan ved *St. Stephen's Church* i Weatherford, en liten by i Parker County. Her, så vel som i Handley, en forstad til Fort Worth, var han medvirkende til byggingen av to kirker. I 1903 grunnla han en selvstendig menighet, *St. Edward's Church* i Dallas, hvor han i tillegg til kirken også bygde prestegården og en skole.

I juni 1910 ble Lynch utnevnt til generalvikar for bispedømmet Dallas, og bare to måneder senere, etter at biskop Dunne døde tidlig i august 1910, apostolisk administrator av bispedømmet.
### Biskop av Dallas
Pave Pius X utnevnte Lynch til biskop av Dallas bare ett år senere, 8. juni 1911. Erkebiskop Jakob Hubert Blenk bispeviet ham 12. juli 1911. Medkonsekratorer var biskopene Nicolaus Aloysius Gallagher og John Baptist Morris.

Da Lynch tiltrådte, var det til å lede et enormt bispedømme på 118.000 kvadratkilometer som omfattet 109 Texas-counties. Ved hjelp av Vatikanet ble tre nye bispedømmer utskilt fra Dallas i løpet av hans periode: bispedømmet El Paso i 1914, bispedømmet Amarillo i 1926 og sist, bispedømmet Austin i 1953.

Etter den meksikanske revolusjon var Lynch en av talsmennene for meksikanere i Texas. I 1915 grunnla han sin egen misjonskirke for meksikanske amerikanere i Dallas. Lynch, hvis kallenavn var *Lion of Texas*, ble ansett som begavet foredragsholder og kommunikasjonsgeni. Han holdt festtaler blant annet på 100-årsjubileet for slaget ved Alamo i 1936. Han var også så populær at han ble bedt om å ordinere en rekke prester til biskoper. Han ordinerte også over 100 menn til prester. Antallet katolikker i bispedømmet hans steg fra 20.000 til over 125.000 troende. I 1929 grunnla han en kirke for afroamerikanske katolikker i Fort Worth.

Lynch tjente bispedømmet sitt til sin død i august 1954. Han var 81 år gammel og hadde vært biskop i 43 år.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Kardinal Gasparo Carpegna (1625-1714) *1670
* Kardinal Fabrizio Paolucci (1651-1726) *1685
* Kardinal Francesco Barberini den yngre (1662-1738) *1721
* Kardinal Marcello Lante Montefeltro Della Rovere (1695-1773) *1732
* Biskop Charles Walmesley (1722-1797) *1756
* Erkebiskop John Carroll (1735-1815) *1790
* Biskop Benedict Joseph Flaget (1763-1850) *1810
* Erkebiskop Martin John Spalding (1810-1872) *1848
* Kardinal *James Gibbons* (1834-1921) *1868
* Erkebiskop Placide Louis Chapelle (1842-1905) *1891
* Erkebiskop James Hubert Blenk S.M. (1856-1917) *1899
* Biskop *Joseph Patrick Lynch* (1872-1954) *1911

## Referanser